ગુજરાતમાં છેલ્લા 22 વર્ષથી સત્તા પર રહેલી ભાજપ સરકાર માટે હવે કોઇ પણ મોટો નિર્ણય લેવો તે મુસિબતને સામેથી બોલાવવા બરાબર બની ગયુ છે. જેનુ કારણ, સરકાર દ્વારા એકપણ નિર્ણયો લેવાયા તેમાં પુરા કરાયા હોય તેવા નિર્ણયો ના બરાબર છે. રૂપાણી સરકારનાં 365 દિવસનાં શાસનમાં 475 નિર્ણયો લેવામાં આવ્યા હોવાના સરકારનાં દાવાની પોલ વિરોધપક્ષનાં નેતા પરેશ ધાનાણીએ ખોલી દીધી છે. તેમણે કહ્યુ કે, રૂપાણી સરકાર દ્વારા લેવાયેલા નિર્ણયોમાં ઉતાવળ હોવાનું વધુ પુરવાર થાય છે, આટલા બધા નિર્ણયો છતા ગુજરાતની જનતા કેમ ત્રસ્ત છે? જેમ કોઇના પરસેવાની કમાણીનાં બેંકનાં નાણાં કોઇ અન્ય પચાવી પાડે છે, તેમ સરકારી યોજનાઓનો લાભ પણ આ પ્રકારનાં લોકો જ લઇ જાય છે. આજે ગુજરાતમાં દેવામાં ડૂબેલા ખેડૂતો પર વીજચોરીનાં ખોટા કેસો કરીને દંડ ફટકારવામા આવી રહ્યો છે, ગરીબોને જમીન મળતી નથી અને સરકાર બે પગનાં આખલાઓને જમીન લૂંટાવી રહી છે, ગામમાં રામ રેઢાં રખડે છે અને ભાજપ અયોધ્યામાં રામમંદિર બનાવવાની મોટી મોટી વાતો કરે છે.